BODOLAND रादाब: तामुलपुर, 2 जुन : बाक्सा जिल्लानि तामुलपुर महकुमानि बेन्दोंआव गोग्लैनाय भारत-भुटान सिमानि दरंगा मेलायाव 203 था फेग्रा बेसादनि टेबलेट हमनो हादों । रायजो नांङैनो फेग्रा मुवा द्रागस, गान्जा, भां बायदिखौ फोजोबनो पुलिस बिफाना गोख्रों नायबिजिरबाय थानायावनो फिन खेबसेबाव दरंगा मेलायाव हमनो हादों । तामुलपुर महकुमा पुलिस थानानि दिपेन कलितानि दैदेनायाव मोनसे गोख्रों सिग्रोमनायाव दरंगा मेलानि इस्सा हक आलिनि आर्सिबाद पारमासिनिफ्राय 203 फेग्रा बेसादनि टेबलेट हमनो हायो । लोगोसेनो बिथांखौ गोबाव समनिफ्रायनो बेफोरबादि फेग्रा बेसादखौ फानबोबाय थानानै ओन्सोलनि सुबुंफोरखौ फेग्रा बेसादजों लोब्बा खालामबोदों होनना सन्देह’ खालामदों । बे फेग्रा बेसादजों लोब्बा थानाय दाइनिगिरिखौ हमनानै पुलिसा जेरा खालामगासिनो दं आरो जेलनि आलासि महरै खालामनानै दोनबाय । फेग्रा बेसाद फानबाय थानाय इसा हक आलिखौ बिजिरसालियाव दैथायहरनाय जागोन । फेग्रा बेसादजों लोब्बा लाखिनाय इसा हक आलिखौ हमनायाव दरंगा मेला आरो कुमारिकाता आउट पस्टनि आइ.सि लोगोसेनो दुलाराय बिटिसि गोर्खा फरायसा आफाद, बज’रंग दलनि मावथिफोरा मदद होफादों ।